                           Titel och innehåll

Et nytt Norge

Tale av Fridtjof Nansen 26 august 1928
  __________________________________________________________________

Forord til den elektroniske utgaven

Denne boken av Fridtjof Nansen (1861-1930) er digitalisert i oktober
2009 av Nasjonalbiblioteket i Oslo og tilpasset for Projekt Runeberg i
juli 2014 av Ralph E.

                              Et nytt Norge

Et nytt Norge.

Tale av Fridtjof Nansen

ved Fedrelandslagets stevne i Tønsberg 26. aug. 1928.

——

Jeg hilser alle dem som er samlet her for å feire arbeidet for vårt
fedreland og dets fremtid. Hvis en mistviler om fremtiden er en
vandring som den opover bakkene her idag mellem Vestfolds ungdom og de
tusener av strålende blå barneøine så skjønn at tvilene må forsvinne.
Vi står i den del av landet, hvor vår historie begynner, og ved Norges
eldste by. Det er da naturlig at vi fester oss ved vår historie og ved
de erfaringer den har gitt oss. Det smerteligste ved dem er vel den
mangel på evne til å bli enig, som de så ofte åpenbarer. Denne mangel
kan være forståelig nok. Landet vårt er slikt beskaffent at det blir
langt mellem gårdene, og det var naturlig at folk måtte bli selvhjulpne
og steile og med egne meninger. Bygd stod mot bygd, der var rivninger
og meningsforskjell, og det forklarer hvorfor det ofte har vært
vanskelig å ene det norske folk om de store ting og om de tunge tak som
var nødvendig for folkets og landets fremtid. Det er kan hende en
styrke å være selvhjulpne, men det kan også være en svakhet. — Det har
været begge deler for det norske folk.Men to ganger, da det virkelig
gjaldt, da var hele Norges folk enig. Den ene gangen var i 1814, da
stormaktene nede i Kiel forsøkte å trampe ned Norges
selvbestemmelses-rett. Da møttes sendemenn fra hele landet på Eidsvoll,
og tross nød og harde tider stod folket sammen om å verge vår frihet og
vår rett til selv å råde landets skjebne.

Den annen gang var i 1905. Da gjaldt det igjen vår politiske
selvbestemmelses-rett og vår fulle uavhengighet; igjen stod hele det
norske folk samlet i én vilje, og vi berget vår rett. Det er så
underlig med det, når det virkelig røyner på så alle må se faren, da
bryter følelsen for land og folk gjennem all parti-blindheten, da blir
vi ett folk, samlet for Norges fremtid. Se, fedrelands-kjærligheten
kommer nu ingen av oss forbi; den hører med til det mest oprinnelige i
oss, og den bærer folket frelst over skjærene som truer dets liv.

Kom du seilende over havet — kan hende efter års fravær — og så Norges
blå fjell stige over synsranden? Kunde du verge dig for at det kom noe
op i halsen, som du ikke kunde forklare? Eller du kommer over havet om
natten; du står og ser og ser — så glimter et blink gjennem mørket
langt der forut — det første norske fyr! Hvad er det som gjør at dette
fyret er skjønnere enn alle du har sett i verden? Jo, bak det ligger
ditt land, ligger alt det som har formet dig og ditt liv, og gitt det
sitt innhold. — Å nei, kjærligheten til bostavnen, til hjemlandet, til
vårt eget folk kommer vi aldri forbi, den gror sterkere jo eldre vi
blir; den er i oss alle, det være sig nasjonalister
ellerinternasjonalister, det være kommunist eller borger. Alle sammen
er vi norske i bunnen, og og vi vet det jo, at hvis det virkelig
trenges, ofrer vi vårt dyreste for dette landets, dette folkets
fremtid.

Så er det nu engang; det kan bare ofte være så vanskelig å få alle til
å se hvad som står på spill. To ganger i dette århundre har vårt folk
vært oppe i alvorlige kriser, da påkjenningen var så sterk at det mest
gjaldt selve folkets fremtid. Den ene gangen var i 1905. Da gjaldt det,
som jeg alt har sagt, vår fulle politiske selvstendighet; men da var
det en samlet, målbevisst vilje i hele landet, det var begeistring og
offervilje, det var menn med klarsyn og rådsnar besluttsomhet ved
roret, som hele folket vilde følge gjennem alle ventede vanskeligheter,
og de styrte statsskibet gjennem brenningene inn i tryggere seilled.

Den annen krise i dette århundre gjennemlever vi nu, og den er sannelig
ikke mindre alvorlig. Også nu gjelder det vårt folks og vårt lands
selvstendighet, ikke den politiske men den økonomiske selvstendighet,
og det kan hende at for et folks liv er den i lengden like viktig som
den annen. Det er en alvorlig prøvetid det norske folk gjennemlever nu,
og det gjelder om vi vil vise oss vanskelighetene voksne, om vi vil
forstå nødvendigheten av å anstrenge våre krefter til det ytterste for
å overvinne dem. Kan vi ikke enes og samarbeide under en målbevisst
ledelse, med en fast vilje for dette, kan vi ikke bli enige om å opgi
våre særinteresser, våre særkrav og kjepphester og bringe de ofre hver
og en av oss, som må bringes — ja da kan det gå med oss som det gikk
medItaliaferden nord i Ishavet: Under for store byrder tørner
statsskibet, det lemlestes og vi blir strødd utover og splittet, noen
mot øst, noen mot vest, mens andre går mot syd efter hjelp mens noen
blir liggende i soveposene der de kom ned, uten å røre på sig — og vårt
folk, som det folk det er idag har lidt et uoprettelig tap i kampen for
livets rett.

Dette kan synes hårde ord; men hvis vi med ærlig alvor vil se på
stillingen slik som den er, så vil vi sanne at de ikke er for hårde;
det er ikke opløftende det syn som møter øiet. Vi er i et stygt
farvann, mine kjære venner. Båene bryter jo like forut og vi styrer
lukt på dem. Det er sannelig i siste liten nu å legge roret om. Hele
folket tynges under gjeld og skatter. Mange kommuner er så gjeldbundne
at det truer med fullstendig ruin. Staten skylder så meget at bare
rentene av gjelden er mest like meget som hele statsbudgettet var før i
tiden. Men ennu er intet alvorlig forsøk blitt gjort på virkelig å
minske den. Den har steget for hvert år like til det siste.
Næringslivet, som skal skaffe midler til å gjøre det bedre, i landet,
blir lammet av økende skatter. Og enda verre — mistrøstigheten brer sig
og tilliten til fremtiden er for en stor del rokket. Når vi så under
alt dette driver med streiker og andre kostbare eksperimenter, skal det
ikke gjøre sakene bedre. Det er sannelig på tide at vårt folk — hver
kvinne og mann — våkner op og ser stillingen som den er: hele folket må
samle sig om den ene store opgave, som nu først og fremst er den
viktigste av alle, å bringe vår husholdning i orden. Og det må gjøres
før vi går videre til nye opgaver, til nyekostbare eksperimenter, det
være sig av samfundsforbedrende, social art, opdragelse,
skoleundervisning, bygning av kostbare jernbaner, og slikt mere. La det
være så bra det være vil, men den ting er sikker, at et folk som ikke
har sine finanser iorden, som ikke først og fremst kan klare helt ut
sine forpliktelser, kommer til slutt i elendigheten, og med
samfundsforbedringene og alt det annet går det bare den bakvendte
veien.

Dette er så selvsagt, at det skulde ikke trenge nærmere påvisning,
historien gir jo ellers nok av avskrekkende eksempler på hvordan det
går hvis en ikke tar rev i seilene i tide. Det skal synes naturlig at
hver kvinne og mann i dette land, som ikke er rent lettsindige barn,
måtte se og forstå det jeg her har sagt, og at det derfor måtte være
lett å samle dem under én fane om denne ene viktige opgaven, for å
redde folk og land, når vi bare for alvor forsøker å gjøre det. Men
hvad ser vi? Folket splittet i mange politiske partier, som trekker i
hver sin retning. Der er høire og venstre og frisinnede, der er
bondeparti og avholdsfolk og arbeiderparti, socialister og kommunister
og moskvamenn. De er vel alle bra nordmenn, må vi tro, de vil vel alle
fremme landets og folkets fremtid hvis vi spør dem, men de trekker i
hver sin retning, hver til fordel først for sig og sitt parti; og de er
bare enige om en eneste ting, og det er at de ikke vil være enige. En
står og ser med forundring efter dem der de farer frem, og med vemod må
en minnes Ibsens bitre ord:

Går til sin gjerning de norske menn viljeløst, vimrende, vet ei
hvorhen;skrukker sig hjertene, smyger sig sinnene veke, som vaiende
vidjer for vindene, —

Jeg kan ikke og vil ikke tro at det er et virkelig utslag av den norske
folke-karakter. Det er forbigående og det må være forbigående. Et
samarbeide for å løse de store opgaver det må og det kan ikke la være å
komme.

Jeg er ikke politiker og duger heller ikke til det, men fordi jeg ikke
tilhører noe parti kan jeg kanskje med litt mindre partibundne øine enn
mange se på det som foregår. Og jeg vil da si dere, at efter min
overbevisning er det parti-politikken som er blitt en fare i Norge i
dette øieblikk; den er ikke naturlig og sund lenger; den har ikke fulgt
med tiden og har ikke livets rett. Parti-gjerdene er råtne! Prøv dem
skal de se at de ryker ved første taket. De er stivet op med noe
nymodens piggtråd for å holde partiflokkene sammen, men de vil ikke
holde lenge.

Spør vi de borgerlige partier hvad det er som skiller dem, så synes det
helst vanskelig å få et greit svar. Der nevnes korn-trygd,
korn-monopol, jord-lov, konsesjons-lov, voldgifts-lov, og hvad de alle
heter. Det Kan godt hende at disse lover kan være viktige. Men kan noen
ærlig politikker si at noen av disse sakene er så store, så avgjørende
og betegner så viktige prinsipp-forskjeller at de berettiger
parti-skillet? Jeg tror ikke det er mulig.

Voldgifts-loven er jo venstres. Jeg er ikke så sikker på at venstre er
så svært begeistret over den loven nu. Men mot dem stod på den ene
siden høire, på den andre socialister og kommunister, så noe
sværtdyptgående parti-skille kunde umulig den lov være betegnende for.
Hvad som er skjedd med den efter at den blev vedtatt som lov, skal vi
ikke her dvele ved.

I konsesjons-loven var det Christian Michelsen som først innførte
prinsippet og foreslo den, og så kom Gunnar Knudsens regjering og gikk
et skritt videre og utvidet den. Noe parti-skille kan den derfor ikke
sies å betegne. Der kan være menings-forskjell om hvor langt en bør gå,
en grads-forskjell, men om prinsippet er vel ingen uenige.

Tar vi jord-loven så er der vel enighet om at det er i høieste grad
ønskelig at ubrukt jord som kan dyrkes, blir dyrket her i landet, om
hvor langt en vil gå for å gjøre det mulig, kan der være
menings-forskjell men noen prinsipp-forskjell er der heller ikke på det
område.

Tar vi korn-monopolet kan jeg vanskelig tro at der på det grunnlag kan
dannes et vesentlig parti-skille. Noen sier det er kommunisme; men vi
har jo kommunisme før. Vi har mange monopoler for staten her i landet;
ta bare post, telegrafen, jernbaner, kommunikasjoner — vi er langt inne
på den bane og litt mer eller mindre kan ikke være nok til å skille
partiene når det gjelder samarbeide om så store saker som de andre jeg
har nevnt. Alle disse postene på partiprogrammene blir da småtterier
mot det ene, som skulde forene oss alle, folkets og landets økonomiske
fremtid.

Det som danner skillet f. eks. mellem høire og venstre — for å nevne et
eksempel — det er for en stor del inntørkede levninger fra en svunnen
fortid foren 30—40 år siden, da der var alvorlige menings-forskjeller,
som ikke er mer. Det er for en stor del blitt navn uten levende
innhold. Og mellem de andre borgerlige partier er vel heller ikke
skillet så vesentlig. Men tar vi disse partiene på den ene siden og det
kommunistiske parti på den andre, da blir der et virkelig og
uoverstigelig skille både i grunnsyn og program. Mens alle borgerlige
partier vil videre utvikling på grunnlag av det som er, vil
kommunistene omstyrte det nuværende samfund, den nuværende stat, det
være sig med lovlige eller ulovlige og revolusjonære midler, og de vil
bygge op et nytt samfund og en ny stat på helt andre prinsipper, som
overalt ellers i verden, hvor de har været prøvet, har vist sig
ugjennemførlige. At i denne nye stat all privatkapital skal avskaffes
kan synes farlig nok, for i det nuværende samfund er det jo den private
kapital som betinger alle nye foretagender og tiltak. Men verre er det
at den enkeltes foretagsomhet, hans tiltak og initiativ, det som hittil
har betinget hele samfundets utvikling, skal lammes og stanses. Bare
staten og de kommunistiske komiteer og råd skal styre alt og bestemme
over hver manns arbeid og hvad han skal få lov å ta sig til. Se her er
det en grunnforskjell i hele det politiske og sociale syn. Fra dette
program synes det umulig å finne noen bro over til de borgerlige
programmer.

For almindelig sundt tenkende mennesker kan det være vanskelig å fatte
at forstandige folk, som kjenner iallfall litt til historien, kan tro
at en slik stat virkelig kan bestå, og at et slikt pogram virkelig
gjennemført ikke vil være en død hånd lagt over alt samfundetsog
folkets trivsel. De må dessuten vite, at hvor en slik stat har vært
forsøkt, har den på kort tid vist sig helt ubrukbar. En vil derfor så
gjerne tro at hele denne lære og dette program er bare en enkelt
klasses, som ikke er besiddende, og som bare vil bruke den til å rive
til sig makten og så leve på de andres bekostning, på deres som før var
de besiddende. Men det lar sig ikke nekte at der er mange kloke
mennesker som hylder denne lære, og mange av dem er idealister, villige
til å ofre for sin overbevisning. Forsøker en å forstå hvad det er de
virkelig vil, disse mennesker, da finner en kanhende meget som er
vakkert og tiltalende i deres lære, og vi må vel innrømme at der er
mange sørgelige brøst i det samfund vi lever i, og megen ulikhet som de
vil forsøke å råde bot på. Vi må også innrømme at deres lære kan ha
megen likhet på flere punkter med den første kristne lære og at de
eldste kristne samfund tildels iallfall var kommunistiske.

Jeg har selv engang levd i et kommunstisk samfund, det var hos
eskimoene på Grønland. Disse folk har ingen eiendom, de har ingen
kapital, landet og fangst-feltene tilhører dem alle. Det eneste de eier
er fangst-redskapene og sine klær. Fanger den ene og naboen ikke
fanger, er han moralsk forpliktet til å dele sin fangst med naboen, så
hans familie ikke sulter. Livet der er slik at det er nødvendig, og det
er på sin vis et lykkelig samfund, de er sorgløse barn så lenge de har
mat nok.

Men ulykken er, at en slik kommunistisk livsførsel er bare mulig i
ganske små og enkle samfund likeskimoenes og de første kristnes. Den er
uforenlig med et høiere utviklet samfunds-liv og en mere sammensatt
stats-ordning, hvor det ikke er så enkelt å skaffe sig livs-ophold. Den
første betingelse for en høiere utvikling er eiendoms-retten som gjør
forsorgen for og planleggelsen av et fremtidig liv mulig for hver
enkelt; det er enhvers rett til å nyte godt av sitt eget arbeid, sin
egen dyktighet, av sin egen foretagsomhet og sine tiltak. Dette har nu
til alle tider vært betingelsene for all samfundets fremgang og
utvikling, og så vil det bli i fremtiden, slik som nu menneskene engang
er, og vi kan ikke gjøre dem anderledes.

La oss tenke oss f. eks. å avskaffe all eiendomsrett til jorden, at
jordbruket skulde drives kommunistisk, at alle i fellesskap skulde
dyrke jorden uten lønn, og så efterpå dele utbyttet, så enhver skulde
få sitt enten han arbeidet meget eller lite, enten han var dyktig eller
udyktig. Tror dere at det vilde bli et bra bruk på den jorden? Å nei
sann, det vilde nok ikke som regel bli rare greiene; det er vel å
frykte at det vilde bli svært så mange forfall. Det blev forsøkt med
det i Russland, men det blev en sørgelig tragedie. Forsøkene er ikke
blitt gjentatt, og det bolsjevikiske styre er nu klar over at bønderne
må de være varsomme med, og på jorden kan de ikke innføre kommunisme,
for skal den bli ordentlig dyrket må hver mann få vederlaget for det
arbeid han nedlegger i jorden. Slik er det også på andre områder.

Men hvorledes vi nu enn ser på denne kommunismen, enten som bra eller
dårlig, så er iallfall en ting sikker og det er at den er uhyre
kostbar, og selv denmest fanatiske kommunist må vel innrømme, hvis han
vil være helt ærlig, at i ethvert fall har Norge ikke nu råd til å
gjøre noen slags eksperimenter i den retning, og at forsøk med det
vilde være den sikre og fullstendige ruin for vårt folks økonomi, som
det vilde ta en uhyggelig lang tid å reise sig fra.

Nu gjelder det, som jeg før har sagt, å bringe landets økonomi på fote
igjen og skaffe gode levelige kår for alle klasser, så vi kan se
fremtiden trygt imøte. Det måtte vel også kommunister og socialister og
alle klasser kunne være med om.

Når det er nådd, men også først da, kan det være tid å diskutere
kommunistiske og andre politiske kjepphester. Men nu er stillingen for
alvorlig til slikt, og den er alvorligere enn noensinne før. Den
krever, jeg gjentar det, ubønnhørlig samarbeide av alle kvinner og menn
i dette land som har følelse for fedrelandet — det være høire eller
venstre eller bondeparti, borgerlig eller kommunist eller socialist —
om den ene viktige opgave for vårt folk idag.

Lykkes det oss ikke å skape en slik bevegelse og rive alle sanne
fedrelandsvenner med i den, ja da vil der være alvorlig fare for hele
folkets fremtid. Lykkes det, kan vi se fremtiden trygt imøte; da kan vi
skape levelige kår for oss alle, kvinner som menn, bonde og bymann,
arbeider og arbeidsgiver i dette herlige landet vårt.

Og hvad er det som er nødvendig? Først og fremst må statsutgiftene
skjæres ned med alle midler, som mulig er, så vi kan begynne å betale
av på landets gjeld og minske skattene, som nu truer med å kvele vårt
næringsliv, og som stadig vil bli verre om derikke skjer noen
forandring; for skatteobjektene går ned jo større skattene blir. Nu har
det hast. Og for å kunne gjøre det må alle partier stå enige — i
allfall de borgerlige. Noe enkelt parti klarer det ikke. De har jo
forsøkt både høire og venstre, men svært litet hell hadde de med sig.
Det er jo det at en slik nedskjæring av utgiftene, når den virkelig
skal duge noe, kan ikke gjøres uten at vi alle får føle det; hver del
av landet må ofre mangt som kunde være ønskelig kan hende — hver
utgift, både av stat og kommune, som ikke er strengt nødvendig og som
ikke bidrar til direkte å øke landets inntekter, må strykes, skal vi
klare opgaven. Herre Gud, det kan vel være så mange bevilgninger som vi
synes er særlig ønskelige; men de må vente til det igjen blir råd. Det
er ikke til å undgå at ved en slik dugelig nedskjæring av utgiftene vil
de fleste av oss føle sig brøstholdne, vi får våre kjæreste planer
ødelagt; derfor kan ikke noe enkelt parti klare det, som sagt; dets
forslag vil straks bli slått ned av de andre partiene, som vi jo
dessverre har sett nok av hittil. Det synes mest som det er et slags
uhyggelig partinid som formørker sinnene. Kan de være frykt for at et
annet parti kan bringe landets redning?

For en utenforstående synes det så helt ufattelig dette at det skal
være så vanskelig å slutte sig sammen om det som gjelder landets
fremtid og dyreste interesser. Vi vet da at så sant vi bare vil og står
sammen, da kan vi klare opgaven. Men det sørgelige er at
partipolitikkerne ikke vil enda. Hvorfor? Det kan da umulig være av
frykt for da å bli overflødige? Vi er ikke kommet så langt enda sier
de. Vil det si atvi er ikke kommet langt nok ned i grøften? Hvor langt
skal vi da? Skal vi ligge helt overende med alle fire hjul i været før
vi kan bli enige om et samlet løft for å komme op igjen? Men da kan det
bli forsent.

Her har vi vår opgave alle sammen, hver kvinne og mann, å være med om å
hindre at det blir for sent. Det er vårt folks, det er vårt lands, det
er våre barns fremtid det gjelder. Det er plikt for hver en av oss å
gjøre det vi kan for å få folket samlet, uansett parti, om det første
nødvendige: å få en sund, forsvarlig finanspolitikk, så hele vårt folk
kan se fremtiden trygt imøte, og igjen skape tillit, arbeidsvilje og
arbeidsglede i dette land.

Tro ikke at vi kan undskylde oss med at det er førernes, det er
politikernes sak — ikke vår. Et folk får det styre det fortjener, og er
styret veikt er det fordi folket er veikt. Men politikerne vil nok når
de vet at velgerne vil det, de trenger bare å bli stivet op. Og vil de
ikke — nuja så feier vi dem bort!

Dette er som sagt det første og det viktigste her i landet for
øieblikket. Det er den store opgaven alle må samle sig om, og der er
ikke en dag å spille hvis vi ikke vil komme for sent.

En annen viktig sak for hele folkets fremtid er å hjelpe op og fremme
vårt næringsliv og vår foretagsomhet på alle områder, øke vår
produksjonsevne. Og her kan meget utrettes tildels med små midler, når
vi bare vil ta oss sammen og arbeide på det med kraft og med målbevisst
forståelse.

Vårt folk er et oplyst folk. Ja vi er stolte av vår folke-oplysning. Vi
tror nok også at vi er et begavet folk — iallfall mange tror det. Men
kan det sies atvi er et dyktig folk? Svaret på det tør være mere
tvilsomt. Til dyktighet hører at en mann eller kvinne mestrer sitt fag,
så han eller hun utfører sitt arbeid så godt som det kan utføres, at de
ikke bare nøies med å gjøre det slik som far og bestefar gjorde det.
Verden står da ikke stille. Vi har bok-kunnskaper nok her i landet, det
er ikke det det skorter på, men her er mangel på fag-kunnskap. Det er
sørgelig, men skal jeg si det som jeg ser det, så har vi for megen
beundring for boklig lærdom her i landet og for liten tanke på om en
mann eller kvinne er dyktig i sitt eget fag, i sitt eget arbeid. Vi
synes aldri at vi kan få gitt barna skoleundervisning nok, og holder
dem til boken til langt op i årene, helst til universitetet, om vi kan.
Det er jo utrolig grumt det som vi kaller almenutdannelse. Men alt for
sent og gjerne alt for ufullkomment lærer barna og ungdommen det som
skal være deres arbeid i livet. Det kan være bra nok med denne
utviklingen av de såkalte åndelige interesser hos de unge; men hvad
verd har en mann som kan allverden, som kan fortelle dere alt, like fra
pyramidene i Ægypten til frihetskampene i Amerika, hvis han ikke kan
utføre skikkelig det arbeid som er hans i livet? Den mann kan være
underholdende kan hende; men noen god borger er han ikke. Nei en
dugendes kar er alene den som kan sitt arbeid fullgodt, og bruker sine
kunnskaper og evner til å gi det beste han kan. Om han også vet og kan
noe annet ved siden av, er det bra; men det er ikke noen hovedsak. Vi
har ikke nok forståelse, ikke nok respekt for arbeidet selv, for
produksjonen i vårt eget eller andres fag.

Hvad har det f. eks. ikke å si for bygdene heromkring at der er folk
som har initiativ, som kan sitt arbeid og kan dyrke sin jord bedre enn
forfedrene kunde, som kan hjelpe til å innføre nye og bedre metoder?
Det har mere å si enn noen i øieblikket kan overse. Men skal ungdommen
bli dyktig, må den begynne tidlig å lære sitt arbeid. Den må tidlig
krøkes som krok skal bli, heter det. Og her er meget å gjøre for å
skaffe mer faglig dyktighet i landet. For en del gjelder det kanskje
bare en omlegning av skoleundervisningen, å bruke noe av det meget, som
nu går til den almindelige skole, til tidlig fagutdannelse. Det vil
snart skape et dyktigere folk, og det vil mer, det vil øke respekten
for faglig dyktighet. Ja se, her er der noe stort å utrette, som kan få
gjennemgripende betydning for hele folkets fremtid.

Vi trenger foregangsmenn og vi trenger opmuntring for dem; hvad kan de
ikke da utrette? Måtte disse menn bare komme.

Jeg sa før at kommunismen vilde avskaffe den enkeltes tiltak og
foretagsomhet, idet han liten eller ingen belønning skulde få for sitt
særlige virke; men tenk hvad det vil si for fremgangen og for
utviklingen. Hvad kan ikke enkelte foregangsmenn eller kvinner være for
bygder, ja for store landsdeler. Jeg kan nevne noen eksempler. Jeg
reiste engang oppe i Romsdalen, og der fikk jeg høre om at i en del av
den, oppe i Isdalen, levde nu hele befolkningen for en stor del av å sy
klær til fiskerne i Lofoten. Det var en bondekone som begynte med å sy
disse klærne og fikk dem avsatt til fiskerne. De blev meget efterspurt
og det kom stadig nye bestillinger. Det grep om sig, naboene begynte
med det samme, og nu sitter alle bygdens kvinnervinteren igjennem og
syr klær, som blir solgt til fiskerne langt der nordpå. Det er nu en
velstandsbygd, som har en god inntekt av dette.

Jeg kan nevne et annet eksempel fra vestlandet, som jeg nettop kommer
fra. Der var en mann i Evanger, i nærheten av Bergen, som en dag fant
på at han kunde bruke gjeite-kjøtt til å lage pølser av. Han kalte dem
for saue-pølser, der var litt saue-kjøtt i, pølsene var utmerkede og
gikk som varmt hvetebrød, han fikk stor omsetning, fabrikken blev
utvidet og efterspørselen efter gjeiter til fabrikken i Evanger strakte
sig over hele vestlandet op til Haukeli, inn i Telemark, og nu går der
over Haukeli til Odda mangfoldige tusen gjeite-skrotter om året;
gjeitene er blitt verd omtrent det dobbelte av før på grunn av at de nu
brukes til saue-pølser. Dette er en enkelt manns tiltak som har bragt
mer velstand over store deler av vestlandet. Hadde det vært i en
kommunistisk stat vilde han ikke ha sluppet til; da var det staten som
skulde det; den enkelte mann arbeider for staten, og da blir det
selvsagt smått med tiltakene.

Dette var bare noen eksempler på hvordan foregangsmenn i det små kan få
stor betydning, det kan vokse og vokse som sneballen. Det er de enkelte
menns tiltak samfundet skylder sin fremgang i det lange løp; de er det
som har begynt ethvert stort fremskritt i menneskehetens historie.

Vi må søke utvikling først og fremst av det naturlige, det gamle, av
det som er vårt eget, av det som vårt folk og vårt land har betingelser
for, av det vi med et ord kaller det nasjonale, det som naturlig er
sprunget ut av vårt folks særegne evner og lynne.La mig si noen ord om
det nasjonale. Det er dem som mener at de er så ekstra grumme nordmenn
ved å skrike op om alt det som Norge har tapt — det nevnes Bohuslen,
Herjedalen, Grønland, Island, Færøyene, papirer som tilhører oss og som
er i Danmark, og vi vil ha Tordenskjolds ben tilbake til Norge. Det kan
være bra nok, men se, det ligger jo alt sammen utenfor landet, og det
er vel ikke der vi skulde begynne den nye nasjonale reisning; den
skulde vel helst begynne innenfra, innenfor landets grenser. Det er her
vi først må ta fatt. Her er rum nok for nasjonale tiltak. Det annet
blir jo bare bisaker. Der er muligheter nok i vårt folk, ikke bare til
å bryte ny jord, der er så meget annet og enda viktigere, bare vi vil
se det og ta opgavene op med kraft og forstand.

Der snakkes meget om selvhjulpenhet og brødkorn i landet i tilfelle av
krig, og det kan visst være viktig; jeg tør ikke ha noen bestemt mening
om det; men der er andre ting, som der ikke arbeides for, eller i hvert
fall svært lite, og som efter min mening kan være kanskje vel så viktig
for landets selvhjulpenhet. Jeg skal nevne en ting: det er å få en
lettere, hurtigere og bedre omsetning av produksjonen her i landet.
Tenk på bønderne som sitter oppe i dalene — de har sine produkter og
vil selge dem — men hvor vanskelig de har for å få dem til markedet og
få dem solgt til en rimelig markedspris. Det er ofte så vanskelig med
transporten, og så mange mellemmenn som skal tjene, så bonden får for
lite. Tenk om der kunde bli et alvorlig gjennemarbeidet, godt system
for omsetningen her i landet, og det kan gjøres med små midler, for det
vil betale sig selv. Og tenk om der kunde bli enomsetning av fisk fra
hele vår lange kyst, som kunde komme hver bygd til gode landet rundt.
Folk vil gjerne ha fisk, men så alt for ofte kan de ikke få den. Kunde
dette bedres effektivt, tror jeg selvhjulpenheten kunde økes ganske
vesentlig; og innførsel av andre produkter fra utlandet kunde minskes
betydelig ved at vi brukte våre egne.

På disse områder har vi store opgaver. Her har Fedrelandslaget, som jo
nettop har satt sig som mål ophjelp av næringlivet og produksjonen, nok
å ta fatt på, og jeg er sikker på at viljen til å gjøre det er
tilstede.

Man sier at der er så lite ny jord. Det er ingen undskyldning for å la
folkene gå til Amerika. Der er som sagt ennu ny jord å bryte her i
landet på så mange områder. La oss forsøke hver på vår kant, der vi har
noen innsikt og noen kunnskaper, å være med om å bryte den nye jord for
et fremtidig og selvstendig land. Her er muligheter nok. Det er vel så
at her har vært lite sol denne sommeren, men allikevel kan vi si med
Bjørnson, at Her er sommer-sol nok her er sæde-jord nok, bare vi, bare
vi hadde kjærlighet nok. Her er digtende trang gjennem arbeidets gang
til at løfte vort land, blot vi løfter i flokk.

La oss samles, alle norske menn og kvinner, for å løfte vårt land, for
å løfte det i flokk, og for å sikre det norske folks fremtid mot alle
muligheter!

